Jesú cʉ̃ Pacʉre cʉ̃ ca-jeniro bero Jerusalén'pʉ ca-ãnana jã cá-aápʉ.
Aána Cedrón ca-wamecʉti ya riaacãre jã ca-peña aápʉ.
Ti yaacãre peña,
ape nʉgoapʉ Olivo na ca-oterica yepa ca-ãmʉ.
Topʉ jã ca-ejawʉ Jesú mena.
Judas Jesúre ca-tʉjʉteerãre ca-ñee rotipaʉ quena ca-majiwĩ ti paʉ olivo oterica yepare.
Jesú topʉ nairoacã jãare ca-jʉgo aáteñanucuwĩ.
To bairi caroaro ca-majiwĩ Judas.
Topʉ jã ca-ani paʉ polisía maja mena ca-ejawĩ Judas.
Aperã Dio wiire ca-coterã polisía quena ca-ejawã Judas mena.
Sacerdote maja ʉparã,
fariseo maja na ca-jooricarã ca-ãma.
Caroaro ca-beju wamooricarã ca-ãma.
To bairi na ca-jĩa bujuricʉri mena ca-jĩa buju ejawã.
Judas,
Jesúre ca-wadajãricʉ na mena ca-ãmi.
Jesú ca-maji tʉgayupi cʉ̃re ca-baipere.
To bairo maji tʉgabacʉ quena na bocaʉ:
—¿Ñamʉre mʉja macatí?
ca-ĩiwĩ.
Oco bairo cʉ̃ ca-ĩi yʉʉwã:
—Jesú,
Nasaré macacʉre jã maca,
ca-ĩiwã.
Jesú na ca-ĩiwĩ tunu:
—Cʉ̃na yʉ ãa.
Jesú,
“Cʉ̃na yʉ ãa,”
cʉ̃ ca-ĩiro api acʉari,
ca-uwi dui tunu ree cumuwã.
To bairo na ca-bairo:
—¿Ñamʉre mʉja macatí?
na ca-jeniñanemowĩ Jesú tunu.
—Jesú,
Nasaré macacʉre jã maca,
cʉ̃re ca-ĩi yʉʉwã cʉ̃re ca-ñeerã atána tunu.
To bairo na ca-ĩiro:
—Meere,
“Yʉna yʉ ãa,”
mʉjaare yʉ ĩi tʉgawʉ,
na ca-ĩiwĩ Jesú.
—To bairi yʉre mʉja ca-macaata ati majare yʉ buerãre na buti aá rotiya.
Ca-jʉgoye Jesú cʉ̃ ca-buiorique cariape to baiato ĩi,
to bairo ca-ĩiwĩ.
Oco bairo cʉ̃ ca-ĩrique ca-ãmʉ:
“Yʉ Pacʉ yʉre cʉ̃ ca-jooricarãre jicãʉ maca yʉre yaji weoquẽmi,”
ĩrique ca-ãmʉ.
To bairo tiere cʉ̃ ca-ĩiro Simón Pedro cʉ̃ jarerica pãire ca-yoo wee neewĩ.
Yoo wee nee,
sacerdote maja ʉpaʉre ca-paa coteri majocʉ Malco ca-wamecʉcʉre cariape nʉgoa macá amoorore ca-pa ta ñoocõa joowĩ.
To bairo cʉ̃ cá-áto tʉjʉʉ oco bairo cʉ̃ ca-ĩiwĩ Jesú Pedrore:
—Mʉ jarerica pãire quenoo cũuña.
Yʉ Pacʉ cʉ̃ ca-popiye tamuo rotiricarore bairona yʉ popiye tamuogʉ,
cʉ̃ ca-ĩiwĩ Jesú.
To bairi polisía maja,
na ʉpaʉ mena,
aperã sacerdote maja ʉparã na ca-jooricarã mena Jesúre cʉ̃ jia turi,
cʉ̃ ca-necoama Aná ca-wamecʉcʉ ya wiipʉ.
Caifá mañicʉ ca-ãmi cʉ̃a.
Caifána ca-ãmi sacerdote maja ʉpaʉ ti cʉmare.
Caifána ca-jʉgoyepʉre judío majare:
“Jicãʉ jeto romano majare cʉ̃ ca-jĩa ecooro ñuugaro.
To bairi nipetirã ye wapa manire ca-bai yajibojaʉ anigʉmi,”
ca-ĩricʉ ca-ãmi.